**OCHII TAI**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

OCHII TĂI

Iubito, ochii tăi mă dor

Şi-aş vrea drept alinare

Să mă prefac într-un condor

Şi să te port spre soare.

Iubito, ochii tăi mă ard

Şi-aş vrea, o simt preabine,

Să mă prefac în leopard,

Să te îmbraci în mine

Iubito, ochii tăi mă rup

Din stele care scapăr,

Aş vrea să mă prefac în lup,

Cu colţii să te apăr.

Iubito, ochii tăi mă frâng

Din semnul meu ceresc.

Aş vrea să mă prefac în crâng,

Din frunze să-ţi şoptesc:

Iubito, ochii tăi sunt dom,

Sunt templul meu hindus.

Aş vrea să mă prefac în om

Căci te iubesc nespus.